Dis paddas en eiers en melk en al derglike dinge – toortsie.com
Augustus 23, 2017 Augustus 24, 2017 ~ Toortsie
Hier in blogland is dinge aan die gebeur. Skokkende dinge. Rowwe dinge. Dis paddatjies en eiers lê en goeters wat uitbroei en hande bo die lakens en dít in opgevoede geselskap waar kinders ook lees! Maar hou dop, dit gaan nou binnekort begin gebeur en as julle nie weet waarvan ek praat nie, gaan loer gerus by Hester in. Blykbaar gaan dit darem nie so erg wees nie, maar ek dink dit gaan baie opwindend wees. Ek gaan deelneem, wat van jou?
Ek was vandag bevoorreg om die Nestlé Produsentedag in Mosselbaai by te woon. Ag, en daar kry ek toe sommer gratis publisiteit ook! 🙂 Ek geniet altyd sulke dae. Die geselskap is gewoonlik lekker, maar ek geniet veral die sprekers, selfs al is dit nie heeltemal in ‘n veld wat ek verstaan nie. Soos die Kaliumvlak in die grond. Ek verstaan dit nie en ek sal nou nie hierná vir julle grond- of voedingsraad kan gee nie, maar ek het dit geweldig interessant gevind.
Wat meer in my belangstellingsveld is, was die spreker wat vertel het wat hulle doen om suiwel te bemark, hulle teikenmarkte en hoe hulle elkeen bereik. Ek het veral die manier geniet wat hulle tieners bereik. Dit stel my gerus om te weet dat daar moeite gedoen word om ons produk te bemark.
Niks met vandag se Nestlédag te doen nie, maar weet julle dat daar wêreldwyd ‘n tekort aan botter is? Al hoe meer mense gebruik nou botter in plaas van margarien, en ander volroomprodukte in plaas van laevetprodukte omdat hulle al hoe meer besef dat hulle om die bos gelei is en dat dierevette nie nadelig is vir jou nie, maar werklik goed. Dit bring ‘n tekort aan room, oftewel bottervet. Ek het nou die dag ‘n foto geneem van die botterrakke in Checkers. Gewoonlik was dit stampvol, nou lyk dit so:
Mense, julle moet suiwel inneem. Drie porsies per dag. Julle het dit nodig vir beendigtheid. Dis eintlik so maklik!
O, ook interessant is dat die drie kusprovinsies, nl die Oos-Kaap, Natal en die Wes-Kaap 75% van die melk in die land produseer.
‹ PreviousMet lekkerkry klaarkry
Next ›Lê jou eier oor paddas
17 thoughts on “Dis paddas en eiers en melk en al derglike dinge”
Augustus 23, 2017 om 4:29 nm
Ja-nee dit is erg leeg Toortsie ek sien niks (jou foto is afwesig sonder verlof)
Augustus 23, 2017 om 4:30 nm
Hy wys nou. Jy was net te vinnig. 😁
Augustus 23, 2017 om 6:01 nm
Blitzvinnig, Le Grange, Flash Gordon en Speedy Gonzalez in 1, reageer hy nederig
Augustus 23, 2017 om 6:03 nm
Ai man! Dan moet die stadige ou flitsliggie byhou!
Die storie is op rekenaar geskryf, foto van foon af ingelas. 😁
Augustus 23, 2017 om 5:35 nm
Dankie vir die skakel met die paddas en die eiers en so aan. Ja, daar sal nou tekorte wees aan suiwelprodukte, want in die “low fat” jare moes baie produsente deure toemaak. So gaan dit mos maar wanneer die sogenaamde eksperts se sogenaamde studies nie behoorlik gedoen word nie.
Augustus 23, 2017 om 5:37 nm
‘n Ander jogurtmaker het vertel hoe hulle alles moes omskakel en verander om lowfatprodukte te kry, nou sukkel hulle behoorlik om genoeg room te kry.
Augustus 23, 2017 om 5:41 nm
Jogurt is een van my grootste klagtes want AS jy dit op die rakke kry hier, is dit nou buitensporig duur. Ek eet dit sommer by elke maaltyd saam met my vrugte of natuurlik my kerriekos.
Augustus 23, 2017 om 5:42 nm
Maak bietjie jou eie. 😁
Augustus 23, 2017 om 7:25 nm
Ons het al. Dalk moet ek weer begin, want hier is nou ‘n varsmelk depot naby ons. Ons was die laaste drie jaar te diep in die bos om ons melk vars aan te koop en my mense het nou gewoond geraak aan boksie-melk. Ja, definitief ‘n goeie idee Toortsie.
Augustus 23, 2017 om 7:00 nm
Ek hoop regtig die Kaap kry nog reën
Augustus 23, 2017 om 9:32 nm
Dankie. Dan sal die paddas behoorlik kwaak. 😁
Augustus 24, 2017 om 6:50 vm
Hier by ons kry ek die laaste paar maande moeilik botter op die rakke. Blykbaar koop die mense in grootmaat aan, en vries dit dan. Ek wonder so ewe wat aangaan! Nou maak dit sin.
Augustus 24, 2017 om 10:22 vm
Jy weet natuurlik dat dit jou skuld is dat die rakke leeg is!!!!!
Augustus 24, 2017 om 10:34 vm
Ek dra die skuld met trots! 🙂
Augustus 24, 2017 om 8:29 nm
Botter weg? Is dit eg?
Al die Banters wat ons terg?
Ooh en hierdie paddas… en die eiers en en seker sal daar erens vere en voels ook wees… sal moet wag en sien.
Ek moet nog leer hoe om deel te neem.
Augustus 24, 2017 om 11:06 nm
Die partie raak by die minuut rowwer!
501,620 ste persoon wat hier inloer! Baie dankie en welkom! Hoop jy loer weer in.